מטלת סיום קורס- פרופ' דימה אדמסקי

מגיש- אל"ם רומן גופמן

**חדשנות צבאית ישראלית אל מול ההשתנות בחזית סוריה**

**רקע- מארג אסטרטגי במרחב סוריה:**

מלחמת אזרחים בסוריה, אשר פרצה במפתיע במרץ 2011, הקריסה תוך פרק זמן קצר את הפרדיגמה האסטרטגית הישראלית בחזית הסורית. כבר בשנתיים הראשונות של המלחמה נפלו זה באחר זה כל העוגנים הקוגניטיביים של התפיסה המבצעית המקובלת. גם החלוקה המסורתית אשר חילקה תחילה את המאבק המתחולל בין המשטר לאופוזיציה, מהר מאוד הפסיקה לסייע בפירוש המציאות. בפועל, מתוך הכאוס, הלכה ונרקמה רשת שחקנים רבת זיקות והקשרים, אשר התנהלה והשתנת תדיר על בסיס האקוסיסטם המסורתי. למרות השינוי האסטרטגי העמוק, הדחיק תחילה הממסד הביטחוני את המבוכה וההיסט באמצעות פירוש השתנות באופן טקטי ומיקוד קשב בחזיתות אחרות.[[1]](#footnote-2) רק כעבור שנה ולנוכח מספר הפתעות מודיעיניות[[2]](#footnote-3) נדרש צה"ל לחדשנות צבאית כדי לכונן יכולות לפירוש מציאות, לפתח תפיסה, לבנות מסגרות ארגוניות וכלים רלוונטיים.

מארג האינטרסים הנרקם במהלך המרד בסוריה נשען בראש ובראשונה על אסטרטגיית השחקנים כמו רוסיה ואיראן אשר משנת 2013-2015 נוטלו, כל אחת בדרכה, חלק מרכזי בלחימה. מדינות אלו יוצרו חוב אדיר מצדו של המשטר הסורי ועם הזמן פיתחו מגמות אסטרטגיות מתחרות אחת מול השנייה.

השחקנית המרכזית בעוצמתה ובלגיטימיות נוכחותה על האדמה הסורית הינה רוסיה. במהלך השנים 2015-2018 עם התקרבות לנקודת המיצוי של המערכה הצבאית וסימנים של הכרעה במערכת היריבה בסוריה, פוטין חתר לשמר את השלד המשילותי כדי לבנות על גביו קונסטרוקציה מדינית אשר הייתה הכרחית להמשך נוכחותו במדינה במחירים נסבלים. הוא כבר ראה את היום שבו יוכל להתחיל להפיק את הרווח האסטרטגי כגון ריכוך הסנקציות המערביות, אחיזה בים התיכון, חיזוק הדימוי המעצמתי והפקת כסף. על רקע זה רוסיה מוצאת את עצמה בתמרון פוליטי ייחודי בין איראן לישראל על אדמת סוריה ותוך כך מהווה הזדמנות לשמש מעין רגולטור אזורי וגשר לשיח אסטרטגי.

יעדיה של איראן לעומת זאת, הינם ארוכי טווח הרבה יותר. סוריה בראייה איראנית אינה המטרה אלא אמצעי בדרך אל ה"סהר השיעי" או תצורה מערכתית של חזון יצוא מהפכה במזרח תיכון. לכן היא נקטה ותמשיך לנקוט בקו פעילות מערער הרבה מעבר לצורכי הניצחון בסוריה, למורת רוחם של רוסים וגם של אסד עצמו. האיראנים רואים במערכת לבנונית-חיזבאללית מודל לחיקוי אשר הוליד שחקן אסטרטגי נאמן המשמש מגן קדמי בפני ההתקפה הישראלית העתידית על איראן גופה. כך, מתוך הכוונה לשכפל את הרעיון על אדמת סוריה, איראן בסבירות גבוה עתידה להגיע לתחרות, ובמובנים מסוימים אפילו להתנגשות אסטרטגית מול רוסיה על רקע חלחול אל תוך מוסדות השליטה בסוריה, נוכחות צבאית, וניצול הפוטנציאל הכלכלי.

בראייה אסטרטגית וכחלק מלמידה אישית במלחמה, הבין אסד ששלושת הדברים החשובים ביותר להמשך קיומו המדיני הינם גב מעצמתי רוסי, צבא נאמן ויציב בדגש על כוחות הפנים ולגיטימציה בין לאומית למשטרו. מתוך כך ניתן להניח, שבראיית אסד, הנוכחות האיראנית על אדמת סוריה, שלא כמו רוסית, עדיף שתהיה קצרת טווח עד כמה שניתן רק לשם ההכרעה במלחמת אזרחים בארצו.

לצד רוסיה ואיראן, לארצות הברית של אמריקה אין קו אסטרטגי ברור ביחס למזרח התיכון ולמדינת סוריה. מעבר למאבק הדועך במדינה האסלאמית ושנאה עמוקה כלפי אסד לאמריקאים נמאס מהחול המזרח-תיכוני על רקע שינוי סדרי עדיפויות אסטרטגיים אל מול האיום הסיני. לצד זאת, הקושי לוותר על מוקדי השליטה ודימוי מעצמה עולמית משאיר את ארה"ב עדיין במגרש המשחקים של השפעה האזורית. נכון יהיה לציין, שעל רקע הערפל האסטרטגי ולצד הידידות הגדולה בין ישראל לארה"ב, אמריקאים הינם שחקן מעכב בראיית הפוטנציאל של האינטראקציה האסטרטגית של ישראל אל מול האתגר הסורי. תנאי הסף שהאמריקנים הציבו למגעים מכל הסוגים אל מול השחקן הרוסי והסורי מאתגרים את תוחלת השיח ויכולת מיצוי פוטנציאל השפעה.

מפת המערכת במרחב הסורי בשנים אחרונות העמידה אתגרים בלתי רגילים בפני האסטרטגיה הישראלית בשל ריבוי שחקנים ושלל זיקות והקשרים במציאות משתנה. מורכבות התמונה ואינטרס להימנע מהתערבות פעילה במלחמה חייבו לצד עמימות אסטרטגית, פיתוח חדשנות צבאית בשיטת הסתגלות. רצף מאורעות בלתי מובן והתחושה הכבדה ביחס לרלוונטיות של התחבולה המערכתית חייב את המערכת הצבאית הישראלית ללמידה בחיכוך והשתנות כדי להדביק את קצב האירועים.

**חדשנות צבאית ישראלית אל מול חזית סוריה:**

יעד אסטרטגי ראשון במעלה של מדינת ישראל היה שמירה על ביטחונם של אזרחי המדינה במרחב רמת הגולן והחרמון. ריבוי גורמי כוח אשר נלחמו, ובמידה רבה עדיין נלחמים, בדרום סוריה העמיד אתגר משמעותי בפני אוגדת רמת הגולן ופיקוד הצפון. יתרה מכך, הקושי ליצור תמונה מהימנה באשר לזהות של אותם גורמים ולהבין את טיב שיקולי עלות-תועלת שיבשו יכולת התראה והרתעה לאורך זמן. היעד השני בחשיבותו, בקומה של המטה הכללי, היה מניעת התבססות איראנית על אדמת סוריה באמצעות כוחות משלוח וביסוס תשתיות לחימה מתקדמות, שהקושי הגדול היה טמון בפוטנציאל החיכוך עם הרוסים.

החל מ-2015 הממסד האסטרטגי הישראלי, ובעיקר משרד ראש הממשלה וצה"ל, באו בחיכוך דיפלומטי עם השחקן הרוסי במטרה למנוע התנגשות צבאית ולשמר חופש פעולה ישראלי אל מול איראן בסוריה. לאורך זמן נרקם מכלול יחסים מדיניים- צבאיים והוקם מנגנון ממסדי מתאם אשר מעבר למניעת החיכוך, היווה הזדמנות דיפלומטית לשיח עקיף עם אסד ועיצוב המציאות אל מול איראן בסוריה. הנכסיות הבלתי רגילה של ראש הממשלה בעיניי פוטין בכל הקשור ליכולת לספק גשר הידברות עם ארצות הברית סללה דרך לרצף מפגשים וחיזוק הקשר האישי.

לאורך כל שנות הלחימה תקפה ישראל בסוריה פעמים רבות[[3]](#footnote-4) במטרה לבסס הרתעה באמצעות ענישה אל מול האיראנים בכל הקשור להעברות אמצעי לחימה מתקדמים לחיזבאללה ומאמץ ההתבססות. לאורך זמן סוריה נמנעה מלהגיב כלפי ישראל, הגם לאחר התקיפות שזכו לתגובה איראנית. יתרה מכך, התקיפות הישראליות הגבירו באופן תמידי את המתח בין אסד למנהיגות איראנית על רקע מסרים שעברו במקביל לפעולה קינטית דרך הרוסים. לנוכח דרישות ישראליות להרחקת איראנים 80 ק"מ מגבול רמת הגולן עמד הנשיא באשר אל אסד כצופה מהצד כפועל יוצא של אמון בערוץ רוסי-ישראלי ובמסרים שעברו דרכו. זהות הזיקות בין אסד לפוטין ולבנימין נתניהו ביחס להתבססות האיראנית חודדה בשיח עקיף בערוצים דיפלומטיים. הנשיא אסד למעשה קיבל ערוץ תקשורת אמין אל מול מדינת ישראל וניצל זאת כדי "לרקוד בכל החתונות". התקשורת הרציפה והאמינות בין השחקנים, ישראל מול רוסיה וסוריה מול רוסיה, שמרה על שפה משותפת ואפשרה קבלת החלטות קוהרנטית בשני הצדדים בשנים האחרונות. מסרים כמו "אנחנו לא נפעל נגד משטר אסד ואתם תרחיקו את האיראנים"[[4]](#footnote-5) עיצבו את מרחב השיח העקיף בין ישראל לסוריה וקבעו את חוקי המשחק.

לצד התפתחות התפיסה של 'הפעלת כוח בנוכחות מעצמה לא ידידותית' ברמה המטכ"לית, צמח בשנות המלחמה הראשונות, ביוזמת אוגדת רמת הגולן, מוסד 'שכנות טובה' אשר התחיל מסיוע הומניטארי וטיפול רפואי באזרחים סוריים. מנהלת 'שכנות טובה' נבנתה מתוך מציאות שנוצרה בשטח ועל בסיס יוזמת מפקדים בדרג המערכתי ופעילותה הראשונה התקיימה באוגוסט 2016. על פי פרסומים גלויים אלפי פצועים פונו לישראל לקבלת סיוע רפואי ומנגד ציוד אזרחי רב הוכנס לרמת הגולן הסורית.[[5]](#footnote-6) בפעילות מחושבת מבוססת למידה בחיכוך והבנה אזרחית עמוקה של הצד הסורי נבנה אמון ודרכי השפעה אשר סיפקו הזדמנות להשפיע למימוש מדיניות לאור יעדים אסטרטגיים של מדינת ישראל.[[6]](#footnote-7)

לצד מאות פעולות כנגד ההתבססות האיראנית בעומק סוריה, בחזית רמת הגולן שרר שקט מפתיע. קשרי השפעה אשר נוצרו בזכות פיתוח שיתוף פעולה עם 'בני המקום' לצד פעילות טקטית נוספת הביאו לצמצום משמעותי בגישה אלימה כלפי ישראל וסיכול טרור. מעבר לחדשנות בעולמות המודיעין, מארג היחסים אשר נוצר אל מול בעלי השפעה ואלפי אזרחים מן השורה בנה מגוון כלים אפקטיביים לקידום יעדים של מדינת ישראל באזור.

טיפול במשבר הדרוזים בכפר חאדר[[7]](#footnote-8) אשר פרץ בסוף 2017 בשל התקפות של ארגוני מורדים על הכפר, הינה דוגמה אחת מיני רבות לייצוב המצב מתוך עוצמת ההשפעה על מספר שחקנים כדי לקדם אינטרס ישראלי. זיקות עדתיות וקשר דם בין הכפרים הדרוזיים ברמת הגולן הישראלית לכפרים בצד הסורי העצימו מצוקה לנוכח סכנת הטבח מצד ארגוני המורדים השונים. מקבלי החלטות במדינת ישראל מצאו עצמם בדילמה בלתי צפויה ביחס למדיניות ישראלית בהינתן טבח דרוזים באזור חאדר. אולם, באמצעות דיפלומטיה גלויה וחשאית והפעלת כלים אחרים הצליחו מפקדים בשטח ליצור קואליציות ולכוון את המציאות למקום של מניעת התקפה ויצירת סטאטוס קוו נוח בישראל.

**סיכום:**

מהמקרה הבוחן הסורי, ומהתבוננות רחבה בניהול סכסוכים במקומות אחרים, ניתן ללמוד על התועלת האסטרטגית בפיתוח תפיסתי של השילוב הרב מימדי אשר כורך את הגיונות של העוצמה הקשה והרכה[[8]](#footnote-9) יחדיו תחת רעיון מערכתי תחבולני. במרוצת שנות המבוכה האמריקאית בעיראק פוסט כיבוש בגדד הגיעו מצביאים משני צידי המתרס להבנות דומות בכל הקשור להמשך אסטרטגיית ניהול מבצעים על אדמת ארץ שתי הנהרות. ראשון היה מפקד אל קאעידה בעיראק אבו מוסעב אל זרקאווי אשר בסוף 2005 החל להבין שלא תהיה תוחלת לרעיונות הארגון כאשר התצורה המערכתית תמשיך להתבסס רק על רצף פיגועים משולח רסן על אוכלוסייה השיעית במדינה. בהתכתבותו עם סגן מנהיג הארגון ד"ר איימן אל זוואהירי קוננה ההבנה שאינו יכול להסתפק עוד בתכנון ומימוש פיגועים, שכן עליו להרחיב את ההיגיון המערכתי למימדים אזרחיים ולעיצוב של האופן שבו הוא עתיד להשתקף בתודעתם של רבבות מוסלמים מסביב לעולם. למסקנות דומות, גם אם בהקשרים שונים, הגיע הגנרל דוויד פטראוס כמה שנים לאחר מכן.[[9]](#footnote-10)

**ביבליוגרפיה:**

דקל, אודי, ולנסי, כרמית, קורץ, ענת, "המערכה היברידית בסוריה- משמעויות והמלצות לישראל", המכון למחקרי ביטחון לאומי, 2017, ע"מ 43-62.

ווריק, ג'ובי, דגלים שחורים העלייה של דאעש, ספרי חמד, 2015.

Ynet.co.il

Israeldefense.co.il

maariv.co.il

ראיון עם אלוף תמיר היימן, 15.01.2020

1. ראיון עם אלוף תמיר היימן 15.01.2020. [↑](#footnote-ref-2)
2. עצם פריצת המרד בסוריה, התערבות רוסית ואיראנית. [↑](#footnote-ref-3)
3. איראן מכחישה: "ישראל לא ביצעה מאות תקיפות נגד יעדים שלנו בסוריה", maariv.co.il, 14.01.2014 [↑](#footnote-ref-4)
4. נתניהו אמר לפוטין: לא נאיים על שלטון אסד, Ynet.co.il, 11.07.2018. [↑](#footnote-ref-5)
5. ראה ערך "שכנות טובה" בויקיפדיה. [↑](#footnote-ref-6)
6. מפקד מנהלת שכנות טובה: "הבנה אזרחית עמוקה של הצד הסורי שנרכשה במפגשים רבים", Israeldefense.co.il, 19.11.2018 [↑](#footnote-ref-7)
7. "למה ואך יגן צה"ל על כפר בתוך סוריה", Ynet.co.il , 3.11.2017 [↑](#footnote-ref-8)
8. מקובל להגדיר את העוצמה הקשה כמאמץ צבאי קינטי מסורתי ואת העוצמה הרכה כמאמץ אזרחי, תודעתי, כלכלי. [↑](#footnote-ref-9)
9. ווריק, ג'ובי, דגלים שחורים העלייה של דאעש, ספרי חמד, 2015, ע"מ 185. [↑](#footnote-ref-10)